“O`zbekneftgaz”: “Uzbekistan GTL” zavodida sintetik neft ishlab chiqarila boshlandi

“Uzbekistan GTL” zavodida ishlab chiqarish jarayonlari va yakuniy mahsulot ishlab chiqarishni boshlash uchun tayyorgarlik jarayonini o`rganish maqsadida, “O`zbekneftgaz” Boshqaruvi raisi Mehriddin Abdullaev GTL zavodida bo`ldi.
Tashrif davomida, GTL zavodning asosiy ishlab chiqarish qurilmalarining boshqaruv markazidagi ishchi holati bilan yaqindan tanishildi, hozirgi kunda ishchi holatdagi qurilmalardagi ko`rsatkichlar yuzasidan atroflicha ma`lumotlar berib o`tildi.
Shundang so`ng, “O`zbekneftgaz” AJ Boshqaruvi raisi boshchiligidagi “Ishchi guruh” GTL zavodining asosiy qurilmalari hisoblanadigan Fisher-Tropsh reaktorlarining ishchi holati joyida o`rganildi va ushbu reaktorda hosil bo`layotgan sintetik neftning namunalari olindi.
Boshqaruv raisi zavodning markaziy laboratoriyasida ishlab chiqarilayotgan sintetik neftni laboratoriya tadqiqotlari natijalari bilan yaqindan tanishdi.
Quvonarlisi, “Uzbekistan GTL” zavodi Yangi O`zbekistonning neft-kimyo sanoati tarixida sintetik neftning birinchi partiyasini ishlab chiqarilgani rasman qayd etildi.
Hosil bo`lgan sintetik neft GTL zavodida sintetik dizel, aviakerosin, nafta va suyultirilgan gazni ishlab chiqarish uchun asosiy xom ashyo hisoblanadi.Hozirda ishlab chiqarilayotgan sintetik neft zavodning oraliq mahsulotni saqlash rezervuarlarida to`planmoqda va tez kunlarda qayta ishlash orqali yuqori sifatli bo`lgan, ekologik toza sintetik suyuq yoqilg`i mahsulotlari shu jumladan GTL dizel, kerosin, nafta va suyultirilgan gaz ishlab chiqarilishi boshlanadi.
Boshqaruv raisi ishlab chiqarilayotgan mahsulotlar birinchi navbatda ichki bozor ehtiyojlarini ta`minlash maqsadida O`zbekiston tovar-xomashyo birjasining savdo platformalari orqali sotilishi bo`yicha vazifalarni belgilab berdi.
Mazkur voqea respublikaning zamonaviy neft-kimyo va neft-gazni qayta ishlash sanoatini rivojida yangi texnologik bosqichi hisoblanadi hamda ushbu kun O`zbekistonda ilk bor sintetik suyuq yoqilg`i ishlab chiqarishi yo`lga qo`yilganligiga ramziy ma`noda tarixiy kun hisoblanadi.
2022 yil 14 iyun kuni GTL zavodida sintez-gaz ishlab chiqarilishi to`laqonli yo`lga qo`yildi. 14 iyundan 15 iyunga o`tar kechasi ishlab chiqarilgan sintez-gaz birinchi marotaba zavodning yuragi hisoblanmish Fisher-Tropsh reaktorlariga - sintetik suyuqlik ishlab chiqarish qurilmasiga yuborildi.
Reaktordagi texnologik jarayonidagi fizik va kimyoviy reaksiyalari natijasida sintetik neft hosil bo`lgani qayd etildi va laboratoriya sinovlari orqali tasdiqlandi.
Hozirda sintetik neft oraliq mahsulotni saqlash rezervuariga yuborilmoqda.
Eslatib o`tamiz, zavodning asosiy ishga tushirish ishlari, shu jumladan 11 mingga yaqin uskuna va asosiy ishlab chiqarish qurilmalarini sinxron ishlashini ta`minlash, shuningdek, ularni to`liq nazorat qilish, boshqarish “Uzbekistan GTL” zavodining muhandislari, yosh mutaxassislari tomonidan mustaqil ravishda, xorijiy mutaxassislarning to`g`ridan-to`g`ri ishtirokisiz, amalga oshirilmoqda.